สุขุมวิทติดลมแก้หนี้เฉียบโกยหมื่นล้าน
บบส.สุขุมวิทติดลมบน โกยเงิน 1 หมื่นล้าน ส่งเงินคืนกองทุนฟื้นฟูฯ ไปแล้วกว่า 8,300 ล้านบาท ทะลุเป้า 7 ปีซ้อน
1 ก.พ. 2556

บบส.สุขุมวิทติดลมบน โกยเงิน 1 หมื่นล้าน ส่งเงินคืนกองทุนฟื้นฟูฯ ไปแล้วกว่า 8,300 ล้านบาท ทะลุเป้า 7 ปีซ้อน
นายชูเกียรติ จิตติไมตรีสกุล รักษาการแทนกรรมการผู้จัดการ บริษัท บริหารสินทรัพย์สุขุมวิท (บบส.สุขุมวิท) เปิดเผยผลการดำเนินงานปี 2555 ว่า มีเงินสดรับจากการดำเนินงาน 1.02 หมื่นล้านบาท และสามารถนำส่งเงินคืนกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟู) ได้ 8,330 ล้านบาท คิดเป็น 111.07% เมื่อเทียบกับเป้าหมาย ซึ่งนับเป็นปีที่ 7 ติดต่อกันแล้วที่ บบส.สามารถนำส่งเงินคืนกองทุนฯ ได้เกินเป้าหมาย โดยมีกำไรสุทธิรวม 6,600 ล้านบาท 
“ปี 2555 ถือว่าเป็นปีที่มีกำไรสูงเป็นประวัติการณ์ ซึ่งเป็นผลมาจากการเร่งเจรจาปรับโครงสร้างหนี้การเรียกเก็บเงินสดรับชำระหนี้ การเร่งเรียกคืนเงินจากกรมบังคับคดี รวมถึงการควบคุมค่าใช้จ่ายในการดำเนินงานที่มีประสิทธิภาพ โดยมีอัตราการรับชำระเงินคืนหนี้ที่ไม่ก่อให้เกิดรายได้ถึง 46.03% และอัตราส่วนค่าใช้จ่ายต่อเงินสดรับ 7.82%” นายชูเกียรติ กล่าว 
นอกจากนี้ บบส.สุขุมวิทยังได้มีการปรับโครงสร้างหนี้เอ็นพีแอลจนสามารถปิดบัญชีลูกหนี้ และคืนลูกหนี้กลับสู่ระบบเศรษฐกิจได้ทั้งสิ้น 5,789 ราย 
ทั้งนี้ ในปี 2555 บบส.สุขุมวิท ได้รับพอร์ตสินทรัพย์จากบรรษัทบริหารสินทรัพย์ไทย (บสท.) ทำให้สินทรัพย์เพิ่มขึ้นเป็น 4.32 แสนล้านบาท